Diari Oficial de la Generalitat Valenciana


Sumari del DOGV 4185, del 07-02-2002 (2002/766)

ACORD de 21 de desembre de 2001, de la Comissió Territorial d'Urbanisme de València, relatiu a la correcció d'errades de l'homologació de les normes subsidiàries de Piles.
---------------------------------------------------------------------------------------------------------------------------------------------------------------------------

### Dades del document

Número de DOGV
:   4185

Data del DOGV
:   07-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/766


Data del document
:   21-12-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Piles
    * pla d'urbanisme

ACORD de 21 de desembre de 2001, de la Comissió Territorial d'Urbanisme de València, relatiu a la correcció d'errades de l'homologació de les normes subsidiàries de Piles. [2002/S766]
  
En relació amb l'expedient remés per l'Ajuntament de Piles referit a la correcció d'errades de l'homologació de les normes subsidiàries, s'informa el següent:
  
Antecedents de fet
  
Primer. La tramitació consta d'Acord plenari municipal de 7 de setembre de 2001, sense que consten més tràmits administratius. L'expedient té entrada en el registre de la Comissió Territorial d'Urbanisme de València el 25 de setembre de 2001.
  
S'ha rebut en el Servei Territorial d'Urbanisme un escrit d'al·legacions en relació amb la delimitació efectuada en aquesta correcció d'errades, i es manifesten discrepàncies en contra de la delimitació pel que fa als límits entre les unitats d'execució 2 i 4.
  
Segon. El projecte consta de memòria i plans d'ordenació.
  
Tercer. L'objecte de l'expedient és la rectificació d'una errada gràfica detectada en les normes subsidiàries homologades en la delimitació de la unitat d'execució número 4 del sòl urbà de la platja de Piles.
  
La correcció de l'errada es justifica en el caràcter d'urbanitzat i consolidat de la unitat d'execució número 4 del sòl urbà de la platja de Piles, i en la referència de la memòria descriptiva i informativa del document d'homologació en què s'indica que es respectarà la delimitació existent del sòl urbà, i no s'ha respectat, no obstant això, aquesta delimitació en la documentació gràfica, ja que aquesta es desplaça 15 m cap al sud en la zona coincident amb l'antiga unitat d'execució número 4.
  
Quart. Piles té normes subsidiàries homologades a la Llei Reguladora de l'Activitat Urbanística aprovades definitivament per la Comissió Territorial d'Urbanisme amb data 1 de febrer de 2000.
  
Cinqué. La Comissió Informativa de la Comissió Territorial d'Urbanisme de València, en sessió celebrada el 18 de desembre de 2001, va emetre informe relatiu al projecte que ens ocupa, i compleix així el que disposa l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, de conformitat amb el que estableix la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon. La documentació pot considerar-se completa, a l'efecte del compliment del que disposa aquest text autonòmic.
  
Tercer. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva d'homologacions de plans urbanístics de municipis de menys de 50.000 habitants, de conformitat amb el que disposa l'article 39 de la LRAU, per remissió de la disposició transitòria primera, apartat 2 del citat text legal, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat, la Comissió Territorial d'Urbanisme, en sessió celebrada el 21 de desembre de 2001, acorda: aprovar definitivament la correcció d'errades de les normes subsidiàries homologades de Piles.
  
Contra aquest acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data d'haver rebut aquesta notificació.
  
Tot això, sense perjuí que es puga exercitar qualsevol altre recurs que s'estime oportú.
  
València, 21 de desembre de 2001.- El secretari de la Comissió Territorial d'Urbanisme: José Manuel Palau Navarro.